Kariuomenės rūšis
Kariuomenės rūšis (rus. род войск), pajėgų rūšis (lietuviškas terminas) – sudedamoji ginkluotųjų pajėgų rūšies dalis, kurią sudarantys kariniai dariniai turi jiems būdingą pagrindinę ginkluotę ir karo techniką bei jų kovinio naudojimo būdus. Sausumos pajėgos: motorizuotųjų pėstininkų (pėstininkų), tankų, raketų ir artilerijos, oro erdvės gynybos, oro desanto, inžinerinės, radiacinės, cheminės ir biologinės saugos, ryšių pajėgos ir kt. Kai kuriose valstybėse (pvz., ir Lietuvoje) oro erdvės gynybos pajėgos yra karinių oro pajėgų sudėtyje. Oro pajėgos (aviacijos rūšys) – bombonešių, taktinių naikintuvų, naikintuvų, šturmo, transporto, žvalgybos ir kt. aviacija. Jūrų pajėgos – povandeninės ir antvandeninės pajėgos, jūrų aviacija, jūrų pėstininkai, kranto raketų ir artilerijos pajėgos. Kovinėje veikloje pajėgų rūšys paprastai glaudžiai sąveikauja viena su kita. Kai kuriose valstybės pajėgų rūšyse kovos veiklai remti yra specialiosios pajėgos. Vokietijos ginkluotosiose pajėgose yra kovinės paramos pajėgos.